Nerijus Mačiulis. "Swedbanko" vyriausiasis ekonomistas

Pagrindinė sparčios Lietuvos ekonomikos plėtros priežastis pernai buvo eksportas, kuris augo sparčiau nei 2011 metais ir pralenkė importo augimą. Prekių ir paslaugų eksportas pernai siekė 94,958 mlrd. Lt, o prekių ir paslaugų importas - 94,144 mlrd. Lt.

Dėl šios priežasties Lietuvos užsienio prekybos balansas pirmą kartą nepriklausomos Lietuvos istorijoje buvo teigiamas.Eksporto augimą skatino ir vienkartiniai veiksniai, visų pirma, rekordinis grūdų derlius, net 43% viršijęs 2011 metų rezultatą. Be to, laukiant kai kurių mokesčių didėjimo NVS šalyse, sparčiai augo tranpsorto priemonių reeksportas į šias šalis.Tačiau panašiais tempais didėjo ir lietuviškos kilmės prekių eksportas - nuo recesijos kamuojamos Europos eksportuotojai nusisuko į kaimynines, bei rytų rinkas.Įmonių konkurencingumą ir šiemet išliksiančias geras eksporto tendencijas rodo ir sausio mėnesio pramonės duomenys - apdirbamoji gamyba paaugo net 10%.Namų ūkių vartojimas pernai taip pat buvo svarbus augimo variklis - per metus jis išaugo 4,7%. Vartojimas augo sparčiau nei darbo užmokesčio fondas, todėl tikėtina, kad gyventojai mažesnę dalį savo pajamų skyrė santaupoms.Šiemet vartojimą skatins ir pradėsiantis augti realus darbo užmokestis, ir gerėjantys lūkesčiai - vasario mėnesį vartotojų pasitikėjimo rodiklis pasiekė aukščiausią lygį nuo 2008 metų pradžios.Pernai ekonomikos augimą slopino vienintelis veiksnys - įmonių nerimas dėl ateities. Dėl šios priežasties ženkliai sumažėjo įmonių atsargos bei investicijos.Materialinės investicijos paskutinį ketvirtį buvo 9,5% mažesnės nei prieš metus, o šiek tiek paaugo tik investicijos į gamybos priemones.Nerimo priežasčių šiemet įmonės matys mažiau, todėl spartesnis inveticijų augimas lems ir spartesnį BVP augimą, kuris šiemet, prognozuojame, sieks 4%.